

# **EKSAMEN I GRUNNSKOLEN ETTER**

**KUNNSKAPSLØFTET 2020**

**MIDTSTUEN SKOLE**

**2025**

Innholdsfortegnelse

[***EKSAMEN I GRUNNSKOLEN ETTER*** 1](#_Toc184299909)

 [16. mai kl.9.00 i egne klasserom 4](#_Toc184299911)

[20. mai: 4](#_Toc184299912)

[Eksamensdagen 4](#_Toc184299913)

[21.mai: 4](#_Toc184299914)

[22.mai: 4](#_Toc184299915)

[23. mai 4](#_Toc184299916)

[Forskjellen på standpunktvurdering og eksamen 5](#_Toc184299917)

[Sensurering av eksamensbesvarelser 5](#_Toc184299918)

[Klagebehandling eksamen 5](#_Toc184299919)

[Resultatet av klagebehandlingen 5](#_Toc184299920)

[Skriftlig eksamen i grunnskolen 5](#_Toc184299921)

[Internett stenges 6](#_Toc184299922)

[Eksamen i Engelsk: 7](#_Toc184299923)

[Oppfatning, lytting og lesing 8](#_Toc184299924)

[Videreformidling av innhold 8](#_Toc184299925)

[Samhandling 8](#_Toc184299926)

[Skriftlig produksjon 8](#_Toc184299927)

[Norsk: 9](#_Toc184299928)

[Generelt om oppgavene på eksamensdagen 9](#_Toc184299929)

[Eksempler på oppgavetyper 9](#_Toc184299930)

[2. Eksempel på en skriveoppgave med utgangspunkt i en oppgaveformulering 10](#_Toc184299931)

[Eksempel på oppgave: 10](#_Toc184299932)

[Spørsmål du kan stille til skriveoppgaven: 10](#_Toc184299933)

[3. Skriveoppgave med utgangspunkt tekstvedlegg 10](#_Toc184299934)

[Spørsmål til refleksjon: 10](#_Toc184299935)

[Matematikk 11](#_Toc184299936)

[Todelt eksamen etter LK20 11](#_Toc184299937)

[Hva er nytt i matematikk? 11](#_Toc184299938)

[Programmering til eksamen 11](#_Toc184299939)

[Hva skal eksamen i matematikk måle? 11](#_Toc184299940)

[Tre oppgavekategorier til eksamen i matematikk 11](#_Toc184299941)

[Oppgavekategori 1: 12](#_Toc184299942)

[Oppgavekategori 2: 12](#_Toc184299943)

[Oppgavekategori 3: 12](#_Toc184299944)

[Vurdering 12](#_Toc184299945)

[Muntlig eksamen 12](#_Toc184299946)

[Gjennomføring av muntlig og muntlig- praktisk eksamen 14](#_Toc184299947)

[Informasjon til elevene 15](#_Toc184299948)

[**Fagnavn og - kode** 15](#_Toc184299949)

[Fagrapport 16](#_Toc184299950)

[Obligatorisk forberedelsesdag 16](#_Toc184299951)

[Veiledning 16](#_Toc184299952)

[Hjelpemidler 16](#_Toc184299953)

[Gjennomføring av eksamen 17](#_Toc184299954)

[Vurdering 17](#_Toc184299955)

[Klage ved muntlig, muntlig-praktisk, praktisk og tverrfaglig praktisk eksamen 18](#_Toc184299956)

[Fravær i forbindelse med eksamen 18](#_Toc184299957)

**Midtstuen skole 2025**

### 16. mai kl.9.00 i egne klasserom

Elevene får vite i hvilket fag de skal ta skriftlig eksamen i. Alle elever trekkes ut til skriftlig eksamen dersom de har vurdering med karakter i et eller flere av fagene matematikk, engelsk eller norsk. Elevene skal kun ta eksamen i fag de vurderes med karakter. Elevene samles med faglærere i eksamensgrupper og får informasjon om hvordan de forbereder seg til eksamen. Egen timeplan for eksamensgruppene. Alle elever får god og tydelig informasjon om hva som skal skje i forbindelse med eksamen, før 16. mai og underveis til gjennomføring selve eksamensdagen. *Dette heftet inneholder* *mye av den informasjonen vi skal gjennomgå med elevene.* De skal selvsagt få stille spørsmål og trygges i situasjonene, både til skriftlig og til muntlig eksamen.

19.mai: Eksamenskurs for alle elever som ønsker det. På Midtstuen skole kl. 15 - 18.

20. mai: Matematikk eksamen. Elevene skal møte opp senest kl.8.30, eksamen begynner kl.9.00. Les mer om matematikkeksamen under. Elever som er ferdige med eksamen følger egen plan.

## Eksamensdagen

Alle skal logge seg inn via Feide eller med brukernavn og passord [Kandidat eksamen.](https://kandidat.udir.no/) Elevene har tilganger til alle kjente hjelpemidler. Elever med tilrettelegginger sitter på eget rom. For å se besvarelsen sin, må eleven logge seg inn enten med Feide eller med ID-porten: [Kandidat eksamen](https://kandidat.udir.no/)  **Fellessensur er 16. juni**. Siste skoledag for 10. trinn ved Midtstuen skole er torsdag 19. juni.

21.mai: Norsk eksamen hovedmål. Elevene skal møte opp senest kl.8.30, eksamen begynner kl.9.00. Les mer om norsk eksamen under. Engelskgruppen jobber med engelskfaget. Elever som er ferdige med eksamen følger egen plan.

22.mai: Norsk eksamen sidemål. Elevene skal møte opp senest kl.8.30, eksamen begynner kl.9.00. Les mer om norsk eksamen under. Forberedelsesdag engelsk. Elever som er ferdige med eksamen følger egen plan.

23. mai: Engelsk eksamen. Elevene skal møte opp senest kl.8.30, eksamen begynner kl.9.00. Les mer om engelsk eksamen under. Elever som er ferdige med eksamen følger egen plan.

#

# Forskjellen på standpunktvurdering og eksamen

[Standpunktkarakterer](https://www.udir.no/laring-og-trivsel/vurdering/sluttvurdering/standpunktvurdering/) og eksamenskarakterer skal gi informasjon om kompetansen til eleven ved avslutningen av opplæringen i faget. De to karakterene gir ulike uttrykk for sluttkompetanse, der rammene for karakterene er ulike**.** Dermed er karakterene heller ikke direkte sammenlignbare.

Eksamenskarakterene utgjør ca. 20 prosent av karakterene på vitnemålet. Det betyr at standpunktkarakterene har størst betydning for inntak til videregående opplæring, opptak til videre studier eller framtidig arbeidsliv.

## Sensurering av eksamensbesvarelser

Retningslinjer for sentral sensur ved sentralt gitt skriftlig eksamen i grunnskolen, grunnskoleopplæring for voksne og videregående opplæring. Ved sentralt gitt skriftlig eksamen skal hvert prøvesvar sensureres av to sensorer (jf. forskrifta til opplæringsloven §§ 3-28 og 4-21). Statsforvalteren har ansvaret for å oppnevne sensorer. Sensorene skal vurdere prøvesvarene i samsvar med reglene i forskriften til opplæringsloven.

# Klagebehandling eksamen

Når skolen får en klage på skriftlig eksamen med sentral sensur, skal skolen registrere klagen og sende eksamenssvaret til statsforvalteren som har ansvar for klagebehandlingen. Klagen må være hos den aktuelle statsforvalteren **senest 1. juli 2025,** for at resultatet skal kunne registreres før opptak til videregående opplæring. Klagebehandlingen blir gjennomført i uke 27 (1.- 5. juli 2025) for alle fag.

## Resultatet av klagebehandlingen

Skolen finner klagenemnda sin begrunnelse og endelig karakter i PAS-eksamen. Karakteren og begrunnelsen kan skrives ut. Skolen må sørge for at klageren får melding om resultatet av klagebehandlingen. Dersom den opprinnelige karakteren blir endret, skal inntakskontoret hente resultatet av klagebehandlingen i PAS- eksamen. Spørsmål om klagebehandling skal rettes tjenestevei via skoleeier til statsforvalteren.

# Skriftlig eksamen i grunnskolen

*Skriftlig eksamen 2025 i grunnskolen vil gjennomføres uten forberedelses del.*

Utdanningsdirektoratet utarbeider sentralt gitt eksamensoppgaver og gir retningslinjer for eventuell forberedelsedel og gjennomføring av disse eksamenene (jf. § 3–23)

Ved skriftlig eksamen i grunnskolen kan det være en forberedelsedel. Hvilke fag dette gjelder, framgår av læreplanen for faget (jf. § 3-27). Tidspunkt for når forberedelsedelen skal gis elevene, framkommer av eksamensplanen. Arbeidet i forberedelsedelen kan for eksempel være knyttet til et tema, en problemstilling, et ressurshefte eller annet, og det kan ha sammenheng med hele eller deler av eksamensoppgaven. *Skriftlig eksamen 2025 i grunnskolen vil gjennomføres uten forberedelses del.*

Alle hjelpemidler er tillatt. Lærere kan gi veiledning innenfor normal arbeidstid i forberedelsedelen, men det er ikke adgang til å gi undervisning. Lærere og elever får tilgang til materiell knyttet til forberedelsedelen samtidig. Forberedelsesdager ved skriftlig eksamen er obligatorisk skoledag. Elever som ikke møter på forberedelsesdagen, har likevel rett til å avlegge eksamen.

Midtstuen skole 2025: **Kunngjøring av trekk er 16. mai 2025 kl. 09.00** i elevenes klasserom.

**Datoer skriftlig eksamen våren 2025:**

|  |  |  |  |  |
| --- | --- | --- | --- | --- |
| Tirsdag | 20. mai.  | Mat 0015 | Matematikk 10. årstrinn  | 5t. eksamen |
| Onsdag  | 21.mai  | NOR  0218 | Norsk hovedmål 10. årstrinn  | 5t. eksamen  |
| Torsdag    | 22.mai  | NOR 0219 | Norsk sidemål 10. årstrinn | 5t. eksamen  |
| Fredag  | 23.mai  | Eng 0030 | Engelsk 10. årstrinn | 5t. eksamen  |

Tidsrammene for eksamen er:

* Skriftlig eksamen - inntil 5 timer
* Muntlig eksamen - inntil 30 min pr kandidat
* Muntlig-praktisk eksamen - inntil 45 min pr kandidat
* Praktisk eksamen - inntil 5 timer pr kandidat.

## Internett stenges

Internett stenges med unntak av noen nettsteder som skal være åpne under hele eksamen: Elevene får også oversikt av faglærerne sine før eksamen. De får hjelp til å laste ned dokumenter som ligger i skyløsningen og som de kan ha behov for på eksamen. Nettressurser til eksamen i grunnskolen kalenderåret 2025:

* Det norske akademis ordbok
* Oxford Dictionaries
* FN-sambandet
* Clarify (ligger også inne i Eksamenshjelpemidler)
* LEXIN-ordbøker
* Norsksidene
* Ressurser for bl.a. HTML og Javascript
* Lingdys - tilgang ved sperret nett
* Skriveverktøy
* Språkrådets ordbøker
* Statistisk SentralbyråTilgang til AppWriter og TxtAnalyser
* Store norske leksikon

Alle skriftlige eksamener, **skal begynne klokken 9 norsk tid.** Forsinkede kandidater som møter før klokken 10 skal få gjennomføre eksamen, men får ikke tilleggstid på grunn av forsinkelsen. De som møter **etter klokken 10 får ikke gjennomføre eksamen**. Kandidater får som hovedregel ikke forlate eksamenslokalet før klokken 10.

Rektor kan annullere eksamen hvis eleven har jukset eller forsøkt å jukse. Dette gjelder også dersom sensorene oppdager juks eller forsøk på juks. “Jukse” erstatter begrepet “fuske”. Det er ikke ment å være noen realitetsendring. Hva som ligger i ordet “juks” utdypes ikke nærmere i forskriften. Med “juks eller forsøk på juks” menes handlinger eller forhold som ikke er tillatt, og som tar sikte på å gi kandidaten et fortrinn ved eksamen. Formålet med å jukse er gjerne å få et bedre utgangspunkt enn man ellers ville hatt, og dermed bedre karakter. Dette kan for eksempel være ulovlig samhandling/kommunikasjon under eksamensgjennomføringen eller bruk av hjelpemidler som ikke er tillatt. Hva som er tillatt må vurderes opp mot den konkrete eksamenen, eksamensformen, og tillatte hjelpemidler, jf. § 3-23 og § 3-29. **For elever som får eksamen annullert på grunn av juks eller forsøk på juks, faller standpunktkarakteren bort.**

Elevene har tilgang til de nettbaserte hjelpemidlene på en felles oversikt fra skoleeier og lokalt fra skolen. Der det er relevant, får elevene tilgang på lisensbaserte læremidler som skolen benytter i opplæringen. **Alle hjelpemidler er sikret mot samhandling og kommunikasjon. Elevene skal ikke ha telefon eller annet utstyr som tillater kommunikasjon tilgjengelig under eksamen. Dersom dette oppdages underveis, vil eleven bortvises fra eksamen og vitnemålet fra grunnskolen blir ufullstendig.**

* Kun én eksamensdag i norsk hovedmål. [Ordningen er iverksatt fra og med våren 2022](https://www.udir.no/eksamen-og-prover/eksamen/eksamen-fritak-skriftlig-sidemal-10-trinn/).

Fra våren 2023, er eksamen i norsk og engelsk heldigital. Det betyr at elevene ikke får oppgavene trykket opp.

Etter Kunnskapsløftet 2020, blir det [større variasjon i oppgavene](https://sokeresultat.udir.no/eksamensoppgaver.html?ExKL=Kunnskapsl%C3%B8ftet%202020&ExCatalogTypeName=Eksamensoppgaver&page=2) i fag. Dette gjør at kandidatene får vise sin kompetanse i så stor del av faget som mulig. **God forståelse av kompetanse er en viktig del av opplæringen og for eksamen som del av sluttvurderingen.** De nye læreplanene bruker et utvidet kompetansebegrep, som gjør det nødvendig å vise kompetanse til eksamen på en bredere måte enn før.

**Kompetanse er å kunne tilegne seg og anvende kunnskaper og ferdigheter til å mestre utfordringer og løse oppgaver i kjente og ukjente sammenhenger og situasjoner. Kompetanse innebærer forståelse og evne til refleksjon og kritisk tenkning.**

Elevene ved Midtstuen skole har gjennom skoleåret gjort seg kjent med Utdanningsdirektoratets eksempeloppgaver til skriftlig eksamen.

# Eksamen i Engelsk:

Hjelpemidler er tillatt under eksamen, bortsett fra oversettelsesverktøy eller verktøy som kan brukes til kommunikasjon. Det betyr at du ikke kan bruke mobiltelefon, programvare for samskriving, chat, automatisk tekstproduksjon (chatbot) eller lignende. Det er ikke tillatt med åpent internett til eksamen i engelsk. På selve eksamensdagen har elevene fem timer til disposisjon.

For at eksamen skal være pålitelig og rettferdig inneholder den både lukkede og åpne oppgaver slik at elevene kan vise kompetanse på ulike måter. Elevene skal bruke grunnleggende ferdigheter og ulike kommunikasjonsstrategier for å løse oppgavene. De skal vise kunnskap, innsikt og evne til kritisk tenkning gjennom å diskutere og reflektere rundt ulike tema fra læreplanen. Elevene skal lese, lytte, videreformidle, skrive og interagere med tekster av ulike slag og på ulike måter, og til sammen vise en helhetlig kompetanse. Eksamen vil derfor også inneholde lytteoppgaver hvor elevene skal bruke hodetelefoner. Midtstuen skole har hodetelefoner til alle elever i klasserommene, elevene har øvd på å bruke disse og får de utdelt til bruk på eksamen. **Eksamen i engelsk består av fire oppgavetyper. Den har én del som skåres automatisk, og tre deler som sensor skal vurdere.**

## Oppfatning, lytting og lesing

Oppgavetypen består av flere korte skriftlige, muntlige og multimodale (tegnspråk) tekster. Eleven skal vise forståelse av eksplisitt og implisitt innhold ved å oppfatte, lytte og bruke lesestrategier. Oppgavene blir automatisk skåret. For å kunne trekke slutninger om elevenes kompetanse i oppfatning og lesing kreves det mange oppgaver. Svar på noen få oppgaver vil ikke gi nok informasjon, og gir dermed ikke et pålitelig resultat. = **Viktig å svare på flest mulig oppgaver!**

## Videreformidling av innhold

I denne oppgaven, som kan være en lyttetekst, skal eleven kort videreformidle innholdet i for eksempel samtale, intervju e.l. For elever med tegnspråk kan oppgavebestillingen baseres på en skriftlig eller multimodaltekst. **Elevene må tilpasse språket til formålet, mottakerne og situasjonen.**

## Samhandling

I denne oppgaven krever det at elevene responderer på noe de leser, for eksempel ved å skrive en kort tekst. Elevene skal både uttrykke egne synspunkt og vise til det andre sier. Elevene skal vise at de kan delta i en meningsfull dialog. Oppgavene skal måle samhandling slik det er beskrevet i kjerneelementene.

## Skriftlig produksjon

I skriftlig produksjon skal elevene velge én av flere oppgaver. Elevene skal bruke kunnskap, innsikt og ferdigheter de har tilegnet seg gjennom skoleåret og på forberedelsesdagen. Elevene skal skape en tekst der de beskriver, diskuterer, reflekterer og viser evne til kritisk tenkning og selvstendighet/kreativitet. I denne oppgavetypen skal elevene vise at de kan å belyse et tema fra ulike perspektiv. Hvis elevene bruker kilder i oppgavesvaret, skal de vise kritisk og etterrettelig bruk.

**De tre første oppgavetypene i engelsk er beregnet til omtrent én time hver. Oppgavetypen med skriftlig produksjon er beregnet til omtrent to timer. Elevene må selv disponere tiden slik at de svarer på alle oppgavene.**

# Norsk:

I 2025 vil eksamen bestå av: Tre oppgaver til eksamen på 10. trinn. Elevene må i faget også kunne vise til god kildebruk. Det innebærer at eleven må oppgi:

* navn på forfatter og tittel på bøker og annen litteratur
* nettadresse og dato for når du hentet informasjonen fra internett

Besvarelsen blir også kontrollert for plagiat. Hvis eleven ikke har oppgitt kilder, kan det påvirke vurderingen av besvarelsen.

## Generelt om oppgavene på eksamensdagen

* Elevene vil få tre oppgaver på eksamensdagen.
* Elevene må lese tekstvedleggene og oppgavene nøye før de svarer på dem. ***Hva er det oppgavene spør etter?***
* Under hver oppgave er det angitt et forslag til hvor langt svaret ditt kan være. Forslagene til svarlengde er ment å gjøre det lettere for deg å bruke tiden din godt. Lengden på svarene dine har ikke i seg selv noen betydning for vurderingen.

### Eksempler på oppgavetyper

 1. Eksempel på en tekstforståelsesoppgave: I tekstforståelsesoppgaven vil du bli bedt om å lese ulike tekster på en kritisk, tolkende eller utforskende måte. Du kan også bli bedt om å sammenligne to tekster. Tekstene kan være skjønnlitterære eller sakpregede, og de kan være skrevet på nynorsk eller bokmål. Du kan møte tekster fra din egen samtid eller klassiske tekster. Tekstforståelsesoppgaven har tre deloppgaver (a, b og c) som du skal svare på skriftlig.

* Les teksten.
* Hva handler teksten «Jeg bruker flere ord som foreldrene mine ikke forstår» om? Begrunn svaret ditt. Vi anbefaler at du skriver 2–4 setninger.
* Hvorfor mener språkforskeren som uttaler seg i teksten at språkendringer fører til en generasjonskløft? Begrunn svaret ditt. Vi anbefaler at du skriver 2–4 setninger.
* Forklar hva det kan bety at språk endrer seg. Bruk eksempler fra teksten i forklaringen din. Vi anbefaler at du skriver et sammenhengende avsnitt (på ca. 100–150 ord).

#### **Svarene dine vil bli vurdert på følgende områder: At du svarer på oppgaven – bruk av språk og fagbegrep – formalia**

##

## 2. Eksempel på en skriveoppgave med utgangspunkt i en oppgaveformulering

I denne typen oppgaver kan du bli bedt om å skrive en skjønnlitterær tekst som er fortellende, der du skal skildre eller fortelle om en fiktiv hendelse eller en fiktiv situasjon. Du kan også bli bedt om å skrive en sakpreget tekst som er informerende, argumenterende eller reflekterende. Det betyr at teksten din skal inngå i en eller annen kommunikasjonssituasjon: Kanskje skal du informere noen om en sak, kanskje skal du argumentere for et synspunkt overfor noen, eller kanskje blir du bedt om å reflektere over et emne eller en sak.

### Eksempel på oppgave:

Skriv en tekst til lokalavisa der du argumenterer for å bevare det norske språket. Vi anbefaler at du skriver 1–2 sider (450–900 ord). Teksten din vil bli vurdert på følgende områder: svar på oppgaven - struktur - språklig stil - formalia.

### Spørsmål du kan stille til skriveoppgaven:

* Hva ber oppgaven deg om å gjøre?
* Oppgir den en bestemt mottaker for teksten din?
* Sier den noe om hvor teksten skal publiseres?
* Hvordan ville du ha gått fram for å planlegge innholdet og strukturen i teksten din?

## 3. Skriveoppgave med utgangspunkt tekstvedlegg

I denne typen oppgaver skal du skrive med utgangspunkt i tekstvedlegg. Du kan bli bedt om å gå i dialog med teksten eller tekstene på ulike måter. For eksempel kan du bli bedt om å gi innspill til hvordan teksten kan bearbeides, eller du kan bli bedt om å reflektere over spørsmål som handler om språk, form og innhold i teksten. I denne typen oppgaver kan du også bli bedt om å vise kunnskap om ulike norskfaglige temaer, for eksempel kunnskap om den historiske bakgrunnen for bokmål og nynorsk og kunnskap om språklig variasjon og mangfold.

## Spørsmål til refleksjon:

**Hvilke** norskfaglige begreper kan det være nyttig å bruke når du skal skrive om for eksempel bokmål og nynorsk, språklig variasjon og mangfold, grammatikk, tekststruktur og sjangre?

**Teksten din vil bli vurdert på følgende områder: svar på oppgaven - språk og fagbegrep - struktur - formalia - kildeføring**

#

# Matematikk

## Todelt eksamen etter LK20

Fag med todelt eksamen vil inntil videre gjennomføres som før, også våren 2025. **Det vil være en del uten og en del med hjelpemidler**. Elevene har fem timer til disposisjon.

De nye læreplanene bruker et utvidet kompetansebegrep, som også får betydning for hvordan kompetanse blir vurdert til eksamen. Sentrale elementer i læreplanen er beskrevet i kjerneelementene og gjenspeiles i kompetansemålene

## Hva er nytt i matematikk?

Kjerneelementene i de nye læreplanene i matematikk legger **vekt på utforsking, problemløsing, modellering, anvendelse, argumentasjon, representasjon og kommunikasjon, abstraksjon og generalisering.** Elevene skal også utforske og oppdage sammenhenger i og mellom fag. Dette stiller nye krav til eksamen.

## Programmering til eksamen

Programmering og algoritmisk tankegang er del av læreplanen i matematikkfagene, og vil bli prøvet til eksamen. Elevene har øvd på dette gjennom tre år, og særlig på 10. trinn. Udir vil ha en løpende vurdering på hvordan man skal formulere oppgaver hvor man legger til rette for å bruke programmering som løsningsstrategi, og vil bruke kunnskap om eksamen til å finne gode løsninger på dette.

## Hva skal eksamen i matematikk måle?

Læreplanene i matematikk krever at elevene kan argumentere, vurdere og kommunisere hvordan de løser ulike matematiske problemstillinger. **Elevene skal løse eksamen med tilgang til hjelpemidler som de kjenner fra opplæringen.**

**Elevene skal selv velge løsningsstrategier og begrunnelser, om ikke noe annet blir presisert i oppgaveteksten eller i introduksjonen til oppgavekategorien.**

**Hele læreplanverket blir lagt til grunn for utforming av oppgavene**. Eksamen er i samsvar med kompetansemålene og hver oppgave er knyttet til ett eller flere kompetansemål.

## Tre oppgavekategorier til eksamen i matematikk

Oppgavene er samlet i tre kategorier, som til sammen gir elevene mulighet til å vise bredden og dybden i sin kompetanse. Oppgavekategoriene skal brukes både i oppgaver med og uten tilgang til hjelpemidler.

**Oppgavesettet inneholder oppgavekategorier som krever utregning, begrunnelse, resonnement, argumentasjon og vurdering, blant annet oppgaver knyttet til problemløsing, utforsking og modellering. Eksamens settet blir delt i to deler: én del uten hjelpemidler og én del med.**

**Sensor skal vektlegge hvordan eleven får vist sin kompetanse innenfor de ulike kjerneelementene til å løse oppgavekategoriene.**

## Oppgavekategori 1:

Her får elevene enten flervalgsoppgaver, eller oppgaver hvor elevene skal skrive løsningsforslaget i en egen løsningsrute.

## Oppgavekategori 2:

Her skal elevene anvende matematikk ved å kommunisere resonnement, strategier, beregninger, argumentasjoner og vurderinger. I disse oppgavene kan elevene vise kompetanse i hjelpemiddelbruk.

## Oppgavekategori 3:

Her skal elevene få anledning til å vise kompetanse i nye situasjoner knyttet til problemløsning, utforsking og modellering. De skal vise at de forstår og at de kan gjøre seg forstått i matematikk. Elevene kan ta i bruk skriveverktøy og andre digitale hjelpemidler som de er kjent med fra opplæringen. I delen med hjelpemidler skal elevene levere en fil med besvarelsen sin.

## Vurdering

Eksamen i matematikk får flere ulike oppgavekategorier, med stor variasjon både i tema og vanskegrad. Dette sikrer at elevene får vist kompetansen sin i en så stor del av faget som mulig, ut ifra eksamensformen. For at eksamen skal være pålitelig og rettferdig inneholder den **både lukkede og åpne oppgaver slik at eleven kan vise kompetanse på ulike måter.**

Elevene skal bruke grunnleggende ferdigheter og ulike kommunikasjonsstrategier for å løse oppgavene. De skal vise kunnskap, innsikt og evne til kritisk tenkning gjennom sin kommunikasjon rundt ulike tema fra læreplanen. Elevene skal kommunisere regneferdigheter og matematisk forståelse, gjennomføre logiske resonnementer, se sammenhenger i faget, være kreativ og anvende fagkunnskap i nye situasjoner ved hjelp av hensiktsmessige hjelpemidler. De skal kunne argumentere for framgangsmåter og svar, samt vurdere om svar er rimelige. Til sammen vil eleven vise en helhetlig kompetanse

#

# Muntlig eksamen

Muntlig eksamen er en lokalt gitt eksamen. Fylkeskommunen/kommunen ved Utdanningsadministrasjonen gir retningslinjer for eksamen, setter opp eksamensplan, og gjennomfører sensorskolering. Eksamen kan være skriftlig, muntlig, praktisk eller en kombinasjon av disse. Utdanningsdirektoratet fastsetter tidsrammen for de ulike eksamensformene (jf. § 3-25).

Muntlig eksamen ligner mye på det elevene vanligvis gjør når de har ulike former for muntlige fremføringer i klassen. Elevene er godt kjent med denne formen for vurdering, og har øvd gjennom tre år. Elevene får forberede seg sammen, og med en faglærer som veileder når eksamensfaget er oppgitt. Elevene kan bli trukket ut til muntlig eller muntlig- praktisk eksamen i alle fag unntatt kunst og håndverk, kroppsøving, musikk, mat og helse. Kun fag eleven ikke har standpunktkarakter i, vil være unntatt trekket. Trekket er tilfeldig, og gruppestørrelsene avgjør hvor mange partier som trekkes ut. Det skal være maksimalt 8 elever i gruppene for mange fag, og for muntlig- praktiske fag er det maksimalt 6 elever som trekkes i ut hver pulje.

Ved Midtstuen skole 2025, er det opplysning om muntlig eksamenstrekk pulje 1 mandag 26. mai, obligatorisk forberedelsesdag tirsdag 27. mai og eksamen onsdag 28. mai. For pulje 2 opplyses eksamensfaget tirsdag 3. juni. med forberedelsesdag onsdag 4. juni i og eksamen torsdag 5. juni. Det blir egen timeplan for elever som ikke har forberedelsesdag eller eksamensdag de samme datoene.

|  |  |  |  |
| --- | --- | --- | --- |
| **Dato** | **Opplysning om trekkfag** **48 timer**  | **Obligatorisk Forberedelsesdag 24 timer**  | **Eksamensdag** **30 min/45 min** |
| **26.5.25** | Pulje 1: Faget tildeles  |  |  |
| **27.5.25** |  | Pulje 1: Oppgaven trekkes  |  |
| **28.5.25** |  |  | Pulje 1  |
|  |  |  |  |
| **3.6.25** | Pulje 2: Faget tildeles  |  |  |
| **4.6.25** |  | Pulje 2: Oppgaven trekkes  |  |
| **5.6.25** |  |  | Pulje 2  |

Når elevene er informert om eksamensfag, får de informasjon av faglærere i de ulike eksamensgruppene. De vil få både skriftlig og muntlig informasjon om gjennomføring av muntlig eksamen. Eksamen skal i størst mulig grad måle i hvilken grad eleven har nådd kompetansemålene i læreplanen. For å sikre at elevene skal få vist sin kompetanse, må eksamensformen være forutsigbar og kjent. Retningslinjene skal sikre elevene mest mulig forutsigbare og likeverdige betingelser ved eksamen. Samarbeid internt på skoler og mellom eksaminator og ekstern sensor, har avgjørende betydning for en valid eksamen. Det vil si at eksamen tester det den er ment å teste og at vurderingen er reliabel, det vil si at vurderingen er pålitelig.

Som i andre sammenhenger, skal elevene vise sin kompetanse etter kompetansebegrepet i læreplanene: **Kompetanse er i læreplanverket for Kunnskapsløftet LK20 forstått som evnen til å løse oppgaver og mestre komplekse utfordringer. Elevene viser kompetanse i konkrete situasjoner ved å bruke kunnskaper og ferdigheter til å løse oppgaver i kjente og ukjente sammenhenger og situasjoner. Kompetanse innebærer forståelse og evne til refleksjon og kritisk tenkning (www.Udir.no).**

#

# Gjennomføring av muntlig og muntlig- praktisk eksamen

Eksamen kan gjennomføres individuelt, i par eller i grupper. Dette skal drøftes med elevene i forkant. På Midtstuens skole har det tidligere vært mest vanlig med par eller individuell eksamen. Dersom flere elever har eksamen sammen, utvides tiden elevene har til rådighet med den tiden hver enkelt elev skulle hatt. For eksempel vil to elever få inntil 60 minutter til muntlig eksamen og inntil 90 minutter til muntlig- praktisk eksamen.

Faglærer skal utarbeide forslag til oppgaver (jf. § 3-23). I Osloskolen skal et forslag til eksamens sett bestå av:

* Informasjon til elever
* Forberedelsedel
* Eksamensoppgave
* Vurderingskriterier med kjennetegn på måloppnåelse på minst tre nivå
* Fagrapport

Eksaminator og sensor skal sammen påse at eksamens settet sikrer at eksamen er i samsvar med læreplanverket, og gir eleven mulighet til å vise kompetanse i så stor del av faget som mulig ut fra eksamensformen. Sensorene må sørge for at eksamen ikke bare prøver elevene innen noen få kompetansemål. En eksamen som bare prøver noen kompetansemål, vil være i strid med prinsippet om at eleven skal få mulighet til å vise sin kompetanse i så stor del av faget som mulig ut fra eksamensformen (jf. § 3-22).

**Særlig for muntlig - praktisk eksamen:** Oppgaveformuleringen utgjør grunnlaget for hva det praktiske innslaget kan være, og vil variere i ulike fag. Oppgaven bør gi eleven mulighet å vise kompetanse i så stor del av faget som mulig.

Hvor stor del av læreplanen som prøves til eksamen, vil kunne variere blant annet ut fra eksamensform, tidsramme og hvordan kompetansemålene er formulert i læreplanen. Eksamen skal være i samsvar med læreplanverket. Eksamensoppgaven må være såpass åpen at eleven kan ta egne valg for innhold og form. (jf. Regler for muntlig eksamen og muntlig-praktisk eksamen). Eksaminator og sensor må i god tid avtale i hvor stor grad og på hvilken måte den eksterne sensoren skal delta i fagsamtalen. **Elevene skal ha informasjon om rollefordelingen mellom eksaminator og sensor i veiledningssamtalen før eksamen.**

**Rammer for gjennomføring av eksamen er inntil 30 minutter per elev ved muntlig eksamen og inntil 45 minutter per elev ved muntlig-praktisk eksamen.** Det presiseres at eksaminasjonstiden skal være sammenhengende, og at eleven gis mulighet til å benytte hele den fastsatte rammen for eksamen.

Eksamen skal være i samsvar med kompetansemåla i læreplanen (jf. § 3-3). En eksamen som bare prøver noen kompetansemål, vil være i strid med prinsippet om at eleven skal få mulighet til å vise kompetanse i så stor del av faget som mulig ut fra eksamensforma (jf. § 3-22).

## Informasjon til elevene

|  |  |
| --- | --- |
| **Fagnavn og - kode** | Norsk hovedmål: NOR 0218 Norsk sidemål: NOR 0219Matematikk: MAT 0015 Engelsk: ENG 0030 |
| **Forberedelse** | Forberedelsedelen starter 24 timer før eksamen og gjennomføres som en obligatorisk skoledag hvor du får et pedagogisk opplegg.  |
| **Oppmøte**  | Forberedelse: (sted og klokkeslett)Eksamen:(sted og klokkeslett) |
| **Eksamensramme** | Inntil 30 minutter ved muntlig eksamen og inntil 45 minutter ved muntlig-praktisk eksamen |
| **Tillatte hjelpemidler under eksamen** | Alle hjelpemidler er tillatt under forberedelsedelen.Bruk av hjelpemidler er ikke lenger forskriftsfestet. Ansvaret er overført til de som utarbeider oppgaven. |
| **Bruk av kilder** | Hvis du bruker kilder i en eventuell presentasjon, skal disse alltid oppgis på en korrekt måte.  |
| **Organisering av eksamen** | Individuell, par- eller gruppeeksamen. Dette skal være avtalt på forhånd |
| **Informasjon om gjennomføring av eksamen** | Beskriv tydelig hvordan eksamen skal gjennomføres (jf.pkt. 4 i *Retningslinjer for eleveksamen i Osloskolen).* Beskrivelsen kan inneholde informasjon om tidsfordeling, rollefordeling, lytteprøve osv.  Forslag:* 48 timer før: Du får melding om trekkfag til muntlig eksamen.
* 24 timer før: forberedelsedel – du får/trekker problemstilling/tema.
* Eksamen: Du møter til oppgitt tid. Har du valgt presentasjon, kan inntil 10 minutter av tiden benyttes til denne. Du velger selv innenfor den rammen hvor mye tid du vil bruke til presentasjonen. Den resterende tiden benyttes til en eksaminering/samtale med utgangspunkt i din presentasjon. Om du ikke velger presentasjon, kan du selv velge hvordan du vil begynne.
 |
| **Informasjon om vurdering** | Vurdering ved eksamen skal gi uttrykk for din kompetanse slik den fremkommer på eksamensdagen. Eksamen skal organiseres slik at du får vist din kompetanse i faget (FOL § 3-22). Dette innebærer at både tema/problemstilling og spørsmålene som skal benyttes til eksamineringen, bør være åpne nok til at du kan gjøre egne valg. Ved gjennomføring av eksamen i par eller gruppe, må individuell vurdering sikres. Sensor fastsetter og formidler karakter etter hver elev. **Du får utdelt vurderingskriterier og kjennetegn på måloppnåelse samtidig som du får**/**trekker** **tema/problemstilling, 24 timer før eksamen.** |
| **Andre praktiske opplysninger** |   |
| **Antall sider** |   |
| **Vedlegg** | **Fagrapport** |

‘

Fagrapport
Formålet med rapporten er å synliggjøre all opplæring som er gitt i faget i tråd med opplæringsloven og forskrift til opplæringsloven fra og med 8. årstrinn til og med 10. årstrinn. En fagrapport danner grunnlaget for dialog mellom faglærer og elev om elevens utvikling og oppnådd kompetanse i faget. For muntlige og muntlig-praktiske eksamensfag vil fagrapporten danne grunnlag for utforming av eksamensoppgaven. Faglærer plikter å utarbeide fagrapport som godkjennes av rektor i god tid før eksamen. Fagrapporten viser også hva det er lagt vekt på i undervisningen.

## Obligatorisk forberedelsesdag

Er en del av opplæringen og skal forberede elevene på utfordringer de kan møte på eksamen i faget (jf. § 3-27). Dette innebærer at **forberedelsesdagen er obligatorisk skoledag.** Det betyr at elevene skal ha tilgang til skolens lokaler, kunne samarbeide med andre og ha tilgang til veiledning fra en faglærer (jf. Udir-2-2020 Individuell vurdering).

For LK20 framgår det av læreplanen om eksamen skal ha forberedelsedel. For alle læreplaner gjelder det at muntlig eksamen skal ha 24 timers forberedelse (jf. Udir-2-2020 Individuell vurdering). I Oslo gjelder dette også ved muntlig-praktisk eksamen. Skolen bestemmer selv tidspunkt for frammøte og hvor lenge elevene skal være på skolen. **Elevene får god informasjon om dette av faglærer den dagen de får vite faget de skal ha eksamen i.** Formålet er å bidra til at elevene arbeider hensiktsmessig i forberedelsedelen. Skolen velger selv hvordan forberedelsedelen organiseres.

Avhengig av hva slags tema eller problemstilling elevene har fått eller trukket, skal elevene få mulighet til å forberede seg på en måte som gjør dem i stand til å vise kompetansen de har, under eksamen (jf. Regler for muntlig eksamen og muntlig-praktisk eksamen). Alle hjelpemidler er tillatt i forberedelsedelen. Skolen skal tilrettelegge for at elevene får tilgang til de læremidlene og læringsarenaene de har behov for i forberedelsedelen.

Krav til presentasjon i oppstart av selve eksamen er opphevet. Opphevet krav til obligatorisk presentasjon gir større fleksibilitet for hvordan kandidater og sensorer bruker forberedelses- og eksamenstiden. For en del elever kan det å ha regi på oppstarten av eksamen bidra til å gi forutsigbarhet og trygge rammer. Presentasjon kan fortsatt brukes, men det vil være frivillig for kandidatene (Udir-2-2020 Individuell vurdering).

## Veiledning

Under den obligatoriske forberedelsedelen før eksamen, skal elevene ha tilgang på veiledning fra en faglærer. Det er ikke et krav at læreren må være elevens faglærer. Elevene må på forhånd gjøres kjent med hva veiledning i forberedelsedelen innebærer. I forberedelsedelen forstås veiledning som å stille spørsmål til innholdet elevene selv bringer til veiledningen. Veiledningen skal skje med respekt for elevenes egne valg. Den skal foregå innenfor arbeidstiden og være likeverdig. Faglærere som gjennomfører veiledningen, skal avstå fra å gi råd og/eller foreslå løsninger. Læreren skal ikke undervise i forberedelsedelen.

## Hjelpemidler

Hjelpemidler til eksamen er ikke lenger regulert i forskrift. De som er ansvarlig for å utarbeide eksamen, avgjør om eksamen kan gjennomføres med hjelpemiddel og hvilke hjelpemidler som er tillatt i hvert enkelt fag (jf. § 3-23).

Tilgang til eller begrensninger i digitale- eller andre former for hjelpemidler til eksamen, bør begrunnes ut fra kompetansemålene i læreplanen, fagenes egenart, fagets nivå og eventuelle nye digitale oppgaveformater (jf. Udir-2-2020 Individuell vurdering). Tillatte hjelpemidler må ikke svekke grunnlaget for å vurdere kompetansen til eleven.

## Gjennomføring av eksamen

Lokalt gitt eksamen i Osloskolen **starter normalt kl. 09:00. Elevene får vite tidspunktet de skal møte opp på skolen av faglærer. Kandidatenes rekkefølge på eksamensdagen skal være tilfeldig.** Eksaminator og sensor har et felles ansvar for å skape en så positiv atmosfære som mulig under eksamen. Normalt er faglæreren eksaminator, men dersom faglæreren er forhindret fra å møte, må skolen oppnevne erstatter.

**Det er en forutsetning at oppgaven og eksamineringen utfordrer elevens kompetanse i å bruke kunnskaper og ferdigheter, til å løse oppgaver, vise mestring av komplekse utfordringer, og at eleven får anledning til å vise forståelse og selvstendighe**t. Eksaminator er ansvarlig for at materiale og utstyr til bruk ved eksamen foreligger og er klargjort. **Elevene er selv ansvarlig for å melde behov for utstyr i forbindelse med eksamen innen tidsfrist som er fastsatt av faglærer, for at utstyret kan framskaffes.** Elevenes tilgang til materiell og utstyr begrenses av skolens rammer, men de må minimum ha tilgang til materialer som er brukt i undervisningen og som framkommer i fagrapporten. Eventuelle begrensninger må avklares med eleven på forhånd.

## Vurdering

Det er kompetansen som vises på eksamensdagen som skal vurderes, og forberedelsedelene er ikke en del av vurderingsgrunnlaget (jf. § 3-27). En eksamenskarakter skal være uttrykk for den kompetansen hver enkelt elev viser på eksamen (jf. § 3-22). Elevene får karakter og begrunnelse for karakter direkte i etterkant av selve eksamen. Det er ekstern sensor som avgjør karakteren til eksamen. Elevene får utdelt vurderingskriterier og kjennetegn på måloppnåelse 24 timer før eksamen. Her er et eksempel på kjennetegn på måloppnåelse:



[Flere eksempler på kjennetegn på måloppnåelse](https://www.udir.no/laring-og-trivsel/lareplanverket/kjennetegn/kjennetegn-pa-maloppnaelse-for-nye-lareplaner/)

## Klage ved muntlig, muntlig-praktisk, praktisk og tverrfaglig praktisk eksamen

Ved muntlig, muntlig-praktisk, praktisk og tverrfaglig praktisk eksamen er det kun anledning til å klage på formelle feil som kan ha påvirket resultatet (jf. §§ 5-10 og 5-11). Det er ikke anledning til å klage på sensors vurdering av måloppnåelsen eleven har vist. Klagen må være skriftlig. Klagen bør inneholde årsaken til hvorfor det klages. Formelle feil kan for eksempel være:

− eksamen er ikke i tråd med lovverket

− eksamensoppgaven er ikke innenfor kompetansemålene i gjeldende læreplan

− ikke samsvar mellom vurderingskriterier og eksamensoppgaven

− det har skjedd urimelige avbrudd eller forstyrrelser som kan ha påvirket eksamensgjennomføringen

− mangler utstyr som er avtalt på forhånd

− sensor legger vekt på innsats i vurderingen

− uprofesjonell opptreden fra sensor

Rektor henter inn uttalelser fra sensor og eksaminator og sender disse sammen med egne uttalelser til oppnevnt klagenemnd. Kopi av sakspapirene sendes til klager, eventuelt foreldre hvis eleven er mindreårig. Hvis klager får medhold i klagen, skal karakteren annulleres.

# Fravær i forbindelse med eksamen

Kommer du for sent på eksamensdagen, men før kl. 10.00, så mister du den tapte tiden. Møter du opp etter klokka 10:00, får du ikke gjennomføre eksamen.

**Forberedelsen er en del av eksamen, og elever som har dokumentert fravær på forberedelsesdagen har også dokumentert fravær fra eksamensdagen. Elever som ønsker å delta på eksamen selv om de har dokumentert fravær på forberedelsesdagen, skal få mulighet til det. Elever som har udokumentert fravær på forberedelsesdagen, må møte på eksamen.**

**Dokumentert fravær på eksamen = legeerklæring som må leveres til kontoret**

Her kan du lese mer om eksamen: [Eksamen UDIR](https://www.udir.no/eksamen-og-prover/eksamen/forberede-og-ta-eksamen/#a110456)

Her kan du lese om ny, muntlig- praktisk eksamen: [Muntlig- praktisk eksamen](https://www.udir.no/eksamen-og-prover/eksamen/muntlig-praktisk-ny-eksamensform-for-10.-trinn/)

Skriftlig eksamen: Kandidatene har tilgang til eksamenssvar på [kandidat.udir.no](https://kandidat.udir.no/).

Lykke til med eksamen i grunnskolen